Με τον κανονισμό ιδρύεται το Ευρωπαϊκό Ινστιτούτο για την Ισότητα των Φύλων (EIGE), που παρέχει συνδρομή στα θεσμικά όργανα της Ένωσης και στα κράτη μέλη της ΕΕ για την ενσωμάτωση της αρχής της ισότητας των φύλων στις πολιτικές τους και για την καταπολέμηση των διακρίσεων λόγω φύλου. Στόχοι του EIGE Το ινστιτούτο παρέχει τεχνική εμπειρογνωμοσύνη στα θεσμικά όργανα της Ευρωπαϊκής Ένωσης (ΕΕ) και στα κράτη μέλη έτσι ώστε να συμβάλει: στην προώθηση και ενίσχυση της ισότητας των φύλων· στην ένταξη της ισότητας των φύλων σε όλες τις πολιτικές της ΕΕ και στις συνακόλουθες εθνικές πολιτικές· στην καταπολέμηση των διακρίσεων λόγω φύλου· στην ευαισθητοποίηση των πολιτών της ΕΕ σχετικά με την ισότητα των φύλων και την ανάγκη καταπολέμησης της βίας κατά των γυναικών. Το έργο του EIGE Το έργο του ινστιτούτου βασίζεται σε δεδομένα αντικειμενικά, αξιόπιστα και συγκρίσιμα σε ευρωπαϊκό επίπεδο. Είναι αρμόδιο για τη συλλογή, την ανάλυση και τη διάδοση πληροφοριών σχετικά με την ισότητα των φύλων. Αναπτύσσει: μεθόδους για τη βελτίωση της αντικειμενικότητας, της συγκρισιμότητας και της αξιοπιστίας των δεδομένων σε ευρωπαϊκό επίπεδο, με την καθιέρωση κριτηρίων που αυξάνουν τη συνοχή των πληροφοριών και συνυπολογίζουν τα θέματα φύλου κατά τη συλλογή των δεδομένων· τον διάλογο και τη συνεργασία με μη κυβερνητικούς οργανισμούς και οργανώσεις για τις ίσες ευκαιρίες, με πανεπιστήμια και εμπειρογνώμονες, ερευνητικά κέντρα, κοινωνικούς εταίρους και συναφείς φορείς που επιδιώκουν την επίτευξη της ισότητας σε εθνικό και ευρωπαϊκό επίπεδο. Αναπτύσσει, αναλύει, αξιολογεί και διαδίδει μεθοδολογικά εργαλεία που υποβοηθούν την ένταξη της ισότητας των φύλων σε όλες τις ενωσιακές και εθνικές πολιτικές. Πραγματοποιεί έρευνες για την κατάσταση όσον αφορά την ισότητα των φύλων στην Ευρώπη. Διοργανώνει συναντήσεις εμπειρογνωμόνων για την υποστήριξη του ερευνητικού έργου του, ενθαρρύνει την ανταλλαγή πληροφοριών μεταξύ ερευνητών και ενθαρρύνει τη συμπερίληψη της διάστασης του φύλου στις έρευνές τους. Παρέχει ενημέρωση για θετικά παραδείγματα μη στερεότυπων ρόλων γυναικών και ανδρών σε όλες τις εκφάνσεις της ζωής, και παρουσιάζει τα ευρήματά του και πρωτοβουλίες που αποσκοπούν στη δημοσιοποίηση και αξιοποίηση τέτοιων παραδειγμάτων. Για να αυξήσει την ευαισθητοποίηση των πολιτών της ΕΕ όσον αφορά την ισότητα των φύλων, διοργανώνει διασκέψεις, εκστρατείες και συναντήσεις σε ευρωπαϊκό επίπεδο, και καταρτίζει πηγές τεκμηρίωσης προσβάσιμες στο κοινό. Λειτουργία • Το ινστιτούτο εκτελεί τις δραστηριότητές του ανεξάρτητα και με διαφάνεια. Διευθύνεται από ένα διοικητικό συμβούλιο με επικεφαλής έναν διευθυντή και υποστηρίζεται από σώμα εμπειρογνωμόνων. Η έδρα του είναι το Βίλνιους της Λιθουανίας. Επίσης, το EIGE συνεργάζεται στενά με το Ευρωπαϊκό Ίδρυμα για τη Βελτίωση των Συνθηκών Διαβίωσης και Εργασίας (βλ. σύνοψη), τον Ευρωπαϊκό Οργανισμό για την Ασφάλεια και την Υγεία στην Εργασία (βλ. σύνοψη), το Ευρωπαϊκό Κέντρο για την Ανάπτυξη της Επαγγελματικής Κατάρτισης (βλ. σύνοψη) και τον Οργανισμό Θεμελιωδών Δικαιωμάτων της Ευρωπαϊκής Ένωσης (βλ. σύνοψη). Προϋπολογισμός Κάθε χρόνο το ινστιτούτο καταρτίζει μια κατάσταση προβλέψεων όλων των εσόδων και των δαπανών, που πρέπει να είναι ισοσκελισμένα. Η κατάσταση προβλέψεων, που πρέπει να περιλαμβάνει σχέδιο του πίνακα προσωπικού, διαβιβάζεται από το διοικητικό συμβούλιο στην Ευρωπαϊκή Επιτροπή το αργότερο μέχρι τις 31 Μαρτίου. Έπειτα η κατάσταση προβλέψεων διαβιβάζεται στην αρχή της ΕΕ που είναι αρμόδια για τον προϋπολογισμό (που αποτελείται από το Ευρωπαϊκό Κοινοβούλιο και το Συμβούλιο της Ευρωπαϊκής Ένωσης), μαζί με το προσχέδιο προϋπολογισμού της ΕΕ. Με βάση την κατάσταση προβλέψεων, η Επιτροπή εγγράφει στο προσχέδιο του γενικού προϋπολογισμού της ΕΕ τις προβλέψεις που κρίνει αναγκαίες όσον αφορά τον πίνακα προσωπικού και το ύψος της επιδότησης από τον γενικό προϋπολογισμό της ΕΕ, και το καταθέτει στην αρμόδια για τον προϋπολογισμό αρχή. Σύμφωνα με το πολυετές δημοσιονομικό πλαίσιο για τη συγκεκριμένη περίοδο, η αρχή που είναι αρμόδια για τον προϋπολογισμό εγκρίνει τις πιστώσεις για την ετήσια επιχορήγηση από τον γενικό προϋπολογισμό της ΕΕ και αποδέχεται τον πίνακα προσωπικού. Ο προϋπολογισμός του EIGE εγκρίνεται από το διοικητικό συμβούλιο και γίνεται οριστικός μετά την τελική έγκριση του προϋπολογισμού της ΕΕ. Όταν κρίνεται απαραίτητο, γίνονται σχετικές προσαρμογές. Άλλες πηγές εσόδων του EIGE είναι, μεταξύ άλλων, οι εισπράξεις για παρεχόμενες υπηρεσίες, τυχόν οικονομικές συνεισφορές διεθνών οργανισμών ή τρίτων χωρών και εθελοντικές εισφορές από τα κράτη μέλη.